*Se hirse for en oversikt over andre hirsearter.*

Hirsefrø  Foto: Omar Hoftun 
**Hirse** (*Panicum miliaceum*) er en ettårig grasart. Den er en av de første kornsortene som ble dyrket.

Den blir 20–150 cm høy. De nederste leddknutene er av og til hårete, men ellers er leddknutene snaue. Bladene er 15–40 cm lange, 1–2,5 cm brede og oftest håret nederst. Småaksene har to blomster, og den nedre er hannlig eller steril. Akset er 15–35 cm langt og henger ned når det er modent.

Denne hirsearten ble dyrket i områder med tørt klima i nordøstlige Kina allerede for 10 000 år siden. En annen art, stor busthirse (*Setaria italica*), krever mer fuktighet og ble først dyrket i dette området for 8 700 år siden. Hirsedyrking spredte seg til områdene ved Huang He og la grunnlaget for den kinesiske sivilisasjonen. Hirse ble også tidlig dyrket i Russland, India, Midtøsten og Europa.

Arten er tetraploid med 2n=4x=36 kromosomer, og en antar at den har oppstått som en allopolyploid hybrid. Ingen viltvoksende stamfar er kjent, men det kan tenkes at det i bestander som vokser som ugras i området fra nordøstlige Kina til den aral-kaspiske senkning, også forekommer planter som tilhører den opprinnelige ville formen.

Hirse dyrkes nå i tempererte og subtropiske strøk over hele verden. Vekstsesongen er svært kort, 60–90 dager, og den krever svært lite vann. Verdensproduksjonen er likevel liten, circa fem millioner tonn i året, altså omtrent én prosent av produksjonen av hvete og ris. Hirse er viktig i kostholdet mange steder i Asia, mens den amerikanske produksjonen hovedsakelig brukes til fuglefrø.

Forvillet hirse blir ofte funnet i Norge, særlig på mateplasser for fugler og deponier for matavfall. I Fremmedartslista 2018 er den ikke vurdert ettersom man mener at den er for varme- og tørkekrevende til å kunne etablere seg i landet.

Referanser
----------

1. ↑  B. Mossberg og L. Stenberg (2016). *Gyldendals store nordiske flora*. Gyldendal. s. 878–879. ISBN 978-82-05-42485-2.
2. ↑  «*Panicum miliaceum*». *Flora of China*. Besøkt 2. april 2022.
3. ↑  Houyuan Lu m.fl. (2009). «Earliest domestication of common millet (*Panicum miliaceum*) in East Asia extended to 10,000 years ago». *Proc. Natl. Acad. Sci. USA*. 106 (18): 7367–7372. PMC 2678631 Åpent tilgjengelig. PMID 19383791. doi:10.1073/pnas.0900158106.
4. 1 2  Harriet V. Hunt m.fl. (2014). «Reticulate evolution in *Panicum* (Poaceae): the origin of tetraploid broomcorn millet, *P. miliaceum*». *Journal of Experimental Botany*. 65 (12): 3165–3175. PMC 4071833 Åpent tilgjengelig. PMID 24723408. doi:10.1093/jxb/eru161.
5. ↑  «*Panicum miliaceum* hirse». *Fremmedartsbasen 2018*. Artsdatabanken. Besøkt 4. april 2022.

Eksterne lenker
---------------

* (en) *hirse* i Encyclopedia of Life Rediger på Wikidata

* (en) *hirse* i Global Biodiversity Information Facility Rediger på Wikidata

* (no) *hirse* hos Artsdatabanken Rediger på Wikidata

* (sv) *hirse* hos Dyntaxa Rediger på Wikidata

* (en) *hirse* hos ITIS Rediger på Wikidata

* (en) *hirse* hos NCBI Rediger på Wikidata

* (en) *hirse* hos The International Plant Names Index Rediger på Wikidata

* (en) *hirse* hos Tropicos Rediger på Wikidata

* (en) *hirse* hos GrassBase Rediger på Wikidata

* (en) *Kategori:Panicum miliaceum* – bilder, video eller lyd på Wikimedia Commons Rediger på Wikidata

* (en) *Panicum miliaceum* – galleri av bilder, video eller lyd på Wikimedia Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** GND **·** LCCN **·** BNF **·** BNF (data) **·** NDL **·** NKC
 |